ดักเก็บ JMT ก่อน XD ปันผล 0.33 บ. ฟากโบรกฯฟันกำไรโตแกร่ง รับพอร์ตบริหารหนี้เพิ่ม
ดักเก็บ JMT ก่อน XD ปันผล 0.33 บ. ฟากโบรกฯฟันกำไรโตแกร่ง รับพอร์ตบริหารหนี้เพิ่ม
ดักเก็บ JMT ก่อน XD ปันผล 0.33 บ. ฟากโบรกฯฟันกำไรโตแกร่ง รับพอร์ตบริหารหนี้เพิ่ม
7 เม.ย. 2563

“ข่าวหุ้นธุรกิจออนไลน์” ทำการรวมรวมข้อมูลและบทวิเคราะห์หุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT โดยเตรียมขึ้นเครื่องหมาย XD ในวันที่ 9 เม.ย.2563 หลังบริษัทอนุมัติจ่ายปันผลจากงวดดำเนินงานวันที่ 1 ก.ค. 2562 ถึงวันที่ 31 ธ.ค. 2562 เป็นเงินสดในอัตรา 0.33 บาท/หุ้น กำหนดจ่ายเงินปันผลในวันที่ 24 เม.ย.2563
ส่วนทางด้านนักวิเคราะห์ ส่วนใหญ่แนะนำ “ซื้อ” JMT หลังมองเศรษฐกิจยังชะลอต่อเนื่อง ส่งผลบวกต่อJMT ที่จะสามารถซื้อหนี้เข้ามาบริหารในพอร์ตเพิ่มขึ้น หลังแนวโน้ม NPL ที่เพิ่มขึ้นของสถาบันการเงินก็จะทำให้มีการขายหนี้ออกมาเพื่อรักษาระดับ NPL ไม่ให้สูงมากเกินไป หนุนพอร์ตบริหารหนี้ของ JMT เพิ่มขึ้น 15-20% จากปีก่อน
โดย นักวิเคราะห์ บล.กรุงศรี ระบุในบทวิเคราะห์ ประเมินราคาเป้าหมายหุ้น JMT ที่ 23 บาท/หุ้น แนะ “ทยอยสะสม” คาดแนวโน้มกำไรจะยังทำ All time high ได้ทุกไตรมาส จากรายได้ของการเรียกเก็บหนี้ที่เพิ่มขึ้นตามพอร์ตหรือฐานลูกหนี้ที่ขยายตัวอย่างต่อเนื่อง ปัจจุบันมีพอร์ตหนี้ในการบริหารทั้งหมด 1.4 แสนล้านบาท สามารถสร้างกระแสเงินสดต่อเนื่องไปได้อีกอย่างน้อย 12 ปี
ด้าน นักวิเคราะห์ บล.เอเซีย พลัส ระบุในบทวิเคราะห์ แนะนำ “ซื้อ” JMT ราคาเป้าหมาย 21.80 บาท/หุ้น ตามภาวะเศรษฐกิจที่ชะลอตัวอย่างต่อเนื่องทำให้เป็นปัจจัยหนุนต่อธุรกิจที่จะสามารถซื้อหนี้เข้ามาบริหารในพอร์ตได้เพิ่มขึ้นอีก จากแนวโน้มระดับ NPL ของสถาบันการเงินที่อาจจะเพิ่มขึ้นสูง ตามภาวะเศรษฐกิจที่ชะลอตัว ทำให้คาดว่าจะมีการขายมูลหนี้ออกมามากขึ้นในปีนี้ ทำให้พอร์ตหนี้ NPL ที่ JMT บริหารจะเติบโตได้ราว 15% จากปีก่อนที่ 1.74 แสนล้านบาท ซึ่งจะส่งผลบวกต่อผลการดำเนิน
ขณะที่สถานการณ์การจัดเก็บหนี้ยังต้องติดตามว่าจะเป็นอย่างไรในภาวะที่เศรษฐกิจชะลอตัว เพราะลูกหนี้บางรายอาจได้รับผลกระทบและมีความสามารถในการชำระหนี้ลดลง แต่เชื่อว่าจากความเชี่ยวชาญของ JMT จะยังสามารถบริหารจัดการการจัดเก็บหนี้ได้อย่างดี ส่วนธุรกิจประกันที่ยังเป็นแรงกดดันผลการดำเนินงานนั้น คาดว่าหากสามารถปรับสัดส่วนผลิตภัณฑ์ประกันมาที่นอกกลุ่มรถยนต์มากขึ้น จะช่วยให้อัตราการเคลมลดลง ส่งผลบวกต่อค่าใช้จ่ายที่ลดลง และทำให้ธุรกิจประกันจะกลับมามีกำไรในช่วงครึ่งปีหลัง ช่วยหนุนผลการดำเนินงานในครึ่งปีหลังที่มีโอกาสดีกว่าครึ่งปีแรก
ส่วน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” JMT ราคาเป้าหมาย 21.60 บาท/หุ้น ยังชื่นชอบธุรกิจบริหารหนี้ฯที่สามารถปรับตัวและหาโอกาสได้ในแต่ละวงรอบเศรษฐกิจ ช่วงเวลาที่ท้าทายของเศรษฐกิจและหลายอุตสาหกรรม เป็นโอกาสของ JMT ที่จะเข้าซื้อหนี้ด้อยคุณภาพในราคาที่มีส่วนลด เช่นเดียวกับราคาหุ้นปรับตัวลงมา PEG &lt; 0.5 เท่า เป็นโอกาสของนักลงทุน
ทั้งนี้ในช่วง 2 เดือนแรกของปีนี้ การจัดเก็บเงินสดยังใกล้เคียงกับช่วงปลายปีก่อนการระบาด COVID-19 เนื่องจากหนี้ที่ไม่มีหลักประกัน ส่วนใหญ่มีความพยายามดีที่จะปรับปรุงสถานะเครดิตของตน และได้ผ่านการปรับโครงสร้างไปแล้วทั้งจำนวนและรอบการจ่ายอย่างเหมาะสม
ส่วนหนี้ที่มีหลักประกัน การผ่อนต่องวดยังดำเนินตามปกติ มีเพียงส่วนน้อยมากที่ได้รับผลกระทบหนักและต้องการความช่วยเหลือในระยะสั้น (ลดเงินผ่อน/งวด 2-3 เดือน) ทั้งนี้ประเมินยอดจัดเก็บเงินสดไตรมาส 1/63 อยู่ระดับ 900 ล้านบาท (ไตรมาส 4/62 ทำได้ 931 ล้านบาท) ส่วนธุรกิจประกันกรมธรรม์ COVID-19 นั้นได้รับผลตอบรับดีมาก แม้จะขาดทุนในไตรมาสนี้ เพราะต้องบันทึกค่าใช้จ่ายคอมมิชชันเข้ามาทันที ก่อนที่จะทยอยรับรู้รายได้ช่วงที่เหลือของปี
โดยในเบื้องต้นคาดกำไรสุทธิงวดไตรมาส 1/63 อยู่ในกรอบ 190-200 ล้านบาท ทรงตัวเมื่อเทียบจากไตรมาสก่อน และเติบโตราว 30-38% เมื่อเทียบจากปีก่อน และคาดการเติบโตกำไรสุทธิปีนี้เท่ากับ 28% เมื่อเทียบจากปีก่อน
นอกจากนี้ยังคงเห็นแนวโน้มของ NPL ในระบบจะยังเร่งตัว 0.5% ของสินเชื่อในระบบในปี 2563-2565 หรือคิดเป็นมูลค่า 5-6 หมื่นล้านบาท/ปี  จากสิ้นปีก่อนที่ 4% เท่ากับ 4.66 แสนล้านบาท แม้จะมีมาตรการช่วยลูกหนี้พักชำระ 3-6 เดือน แต่ประเมินว่าผลกระทบยังกดดันไตรมาส 2 ถึงไตรมาส 3
ขณะการฟื้นตัวของเศรษฐกิจจะค่อยเป็นค่อยไปในไตรมาส 4/63 ถึงปี 2564 ดังนั้นธนาคารจึงต้องทยอยขยายหนี้ด้อยคุณภาพบางส่วนไปพร้อมกัน เป็นโอกาสที่จะเลือกตุนหนี้เข้าพอร์ต  JMT ยังมีวงเงินกู้จากธนาคารกว่า 6 พันล้านบาท จากหลายสถาบันการเงิน ทำให้ประเด็นสภาพคล่องนั้นไม่น่ากังวล
เช่นเดียวกับ นักวิเคราะห์ บล.ทรีนีตี้ ระบุในบทวิเคราะห์ แนะนำ “ซื้อ” JMT ราคาเป้าหมาย 21 บาท/หุ้น จากแนวโน้มของภาวะเศรษฐกิจที่ชะลอตัวลง จะทำให้มีโอกาสซื้อหนี้ NPL เข้ามาบริหารได้มากขึ้น จากการที่ NPL ของสถาบันการเงินมีแนวโน้มปรับตัวเพิ่มขึ้นตามภาวะเศรษฐกิจ และการที่เริ่มบังคับใช้มาตรฐานบัญชีใหม่ TFRS9 ในปีนี้ ทำให้สถาบันการเงินต้องตั้งสำรองฯที่เข้มงวด ส่งผลให้สถาบันการเงินต่างบริหารจัดการคุณภาพหนี้ให้อยู่ในระดับที่เหมาะสม ก็อาจจะทำให้ขายหนี้ NPL ออกมาค่อนข้างมากในปีนี้ ซึ่งเป็นโอกาสของ JMT ในการขยายพอร์ตบริหารหนี้เพิ่มขึ้น ช่วยหนุนผลการดำเนินงาน
ขณะที่การจัดเก็บหนี้ในภาวะที่เศรษฐกิจชะลอตัว อาจจะส่งผลกระทบบ้าง แต่มองว่า JMT มีแนวทางในการบริหารจัดการเก็บหนี้ที่มีประสิทธิภาพ และคาดว่าจะสามารถเก็บหนี้ในปีนี้ได้ตามเป้าหมายที่ตั้งไว้ 4 พันล้านบาท ส่วนธุรกิจประกันยังคงเป็นแรงกดดันภาพรวมผลการดำเนินงานอยู่ ตามแผนงานของ JMT จะลดอัตราการเคลมให้ลดลงเพื่อทำให้ค่าใช้จ่ายในการเคลมลดลง และไม่เร่งการขายประกันมาก เพื่อควบคุมค่าใช้จ่ายต่าง ๆ ให้มีประสิทธิภาพ ทำให้ธุรกิจประกันจะสามารถพลิกกลับมามีกำไรได้ในครึ่งปีหลัง ช่วยหนุนผลการดำเนินงานในปีนี้